2001 (אלבום)

"**2001**" הוא אלבום האולפן השני שהוציא מפיק ההיפ הופ והראפר האמריקאי ד"ר דרה. האלבום יצא לאור ב-16 בנובמבר 1999, תחת חברות התקליטים אפטרמת' אנטרטיינמנט (שהקים דרה) ואינטרסקופ רקורדס. האלבום הוא אלבום הסולו השני של ד"ר דרה, ויצא כ-7 שנים לאחר אלבום הבכורה המצליח The Chronic (1992). האלבום שהוקלט בשנים 1998 ו-1999, הופק בעיקר על ידי ד"ר דרה יחד עם מל מאן, לורד פינס וסקוט סטורץ'. האלבום מתאפיין בריבוי אמנים אורחים, וכולל שיתופי פעולה עם דמויות בולטות בסצנת ההיפ הופ והרית'ם אנד בלוז, בהן סנופ דוג, אקזיביט, אמינם, מרי ג'יי בלייג', נייט דוג.

הסגנונות המוזיקליים הדומיננטיים באלבום הם גנגסטה ראפ וג'י-פאנק, ז'אנרים שד"ר דרה נחשב לאחד מחלוציהם יחד עם להקתו N.W.A.

האלבום זכה להצלחה מסחרית מרשימה. עם צאתו, האלבום נכנס היישר למקום השני בטבלת ה"בילבורד 200" בארצות הברית, לאחר שמכר כ-516,000 עותקים בשבוע הראשון להפצתו. ב-21 בנובמבר 2000 העניק לו איגוד תעשיית ההקלטות האמריקאי (RIAA) מעמד של אלבום פלטינה משושה, המעיד על מכירות של למעלה מ-6 מיליון עותקים בארצות הברית בלבד.

בטקס פרסי הגראמי ה-43, שנערך בשנת 2001, היה האלבום מועמד בקטגוריית "אלבום הראפ הטוב ביותר", אך הפסיד ל"**[[The Marshall Mathers LP]]**" של אמינם, שד"ר דרה היה שותף מרכזי בהפקתו. באותו הטקס זכה ד"ר דרה בפרס "מפיק השנה, לא קלאסי".

## סינגלים
*[[Still D.R.E.|Stil D.R.E]] (בשיתוף עם [[סנופ דוג]]) -* הסינגל הראשון מהאלבום. היה מועמד לפרס גראמי בקטגוריית "ביצוע הראפ הטוב ביותר לצמד או הרכב" בטקס פרסי הגראמי ה-42, שנערך בשנת 2000, אך הפסיד לשיר "you got me" של להקת דה רוטס ואריקה באדו.

*Forgot About Dre (בשיתוף עם [[אמינם]]) -* הסינגל השני מהאלבום, שיר זה זיכה את ד"ר דרה ואמינם בפרס גראמי בקטגוריית "ביצוע הראפ הטוב ביותר לצמד או הרכב" בטקס פרסי הגראמי ה-43, שנערך בשנת 2001.

*The Next Episode (בשיתוף עם [[סנופ דוג]], [[נייט דוג]] ו[[קורופט]]) -* הסינגל השלישי והאחרון מהאלבום, שהיה אף הוא מועמד לפרס גראמי באותה קטגוריה "ביצוע הראפ הטוב ביותר לצמד או הרכב" בטקס פרסי הגראמי ה-43, אך כאמור הפסיד ל-*Forgot About Dre*.

## מוזיקה
### הפקה

הפקתו המוזיקלית של האלבום "2001" מהווה התפתחות והרחבה של סגנון הג'י-פאנק, אשר אפיין את אלבום הבכורה של ד"ר דרה, *[[The Chronic]]*. באלבום זה, צמצם ד"ר דרה את השימוש בדגימות (סימפולים), ובמקום זאת יצר צליל חדש, שהתאפיין במינימליזם ובהקפדה יתרה על הפרטים. ההפקה, שבוצעה ברובה על ידי ד"ר דרה בשיתוף עם המפיק מל-מאן (Mel-Man), מתאפיינת במקצבים דלילים, קווי בס עמוקים ושימוש בסינתיסייזרים המעניקים לאלבום אווירה אפלה. תום סינקלייר, מבקר "אנטרטיינמנט ויקלי", הדגיש את השימוש הייחודי בכלי מיתר ובמוטיבים קלידיים "קרירים", העומדים בניגוד לקווי הבס החמים, שילוב היוצר צליל ייחודי ורב-שכבתי.

תהליך ההפקה של האלבום התבסס על שילוב בין תכנות דיגיטלי לנגינה חיה. בדומה לאלבומים אחרים שהופקו על ידי ד"ר דרה, כמו *[[The Marshall Mathers LP]]* של אמינם, ההקלטות הראשוניות נשמרו על סרט הקלטה אנלוגי כדי להשיג איכות צליל עשירה, ורק לאחר מכן הועברו למערכות דיגיטליות כגון Pro Tools להמשך העבודה.

נקודת המוצא לכל רצועה הייתה לרוב מקצב שד"ר דרה יצר במכונת התופים MPC3000. לאחר מכן, מוזיקאים כמו מייק אליזונדו (בגיטרת בס) וקלידנים נוספים, דוגמת סקוט סטורץ', היו מאלתרים על המקצב ומוסיפים שכבות מוזיקליות. ד"ר דרה העדיף לתכנת את כל רכיבי המקצב מאפס, במקום להשתמש בלולאות (לופים) מוכנות, במטרה לשמור על שליטה מלאה בכל ערוץ בנפרד בשלב המיקס. שיתוף פעולה זה, בין המפיק לנגנים החיים באולפן, הוסיף ממד אורגני וחם לצליל המדויק והמהוקצע שאפיין את האלבום.

### מילים

מבחינה לירית, "2001" ממשיך את קו הגנגסטה ראפ שאפיין את עבודותיו המוקדמות של דרה. הנושאים המרכזיים באלבום כוללים אלימות, חיי רחוב, צריכת סמים ומיניות בוטה. לפי סינקלייר, באלבום זה ד"ר דרה זנח במפגיע את ניסיונו "לנקות את תדמיתו", כפי שניסה לעשות בסינגל "Been There, Done That" (1996), וחזר לעסוק בגלוי ב"מין, סמים וכלי נשק". הביקורת של סינקלייר ציינה כי האלבום "מלא במערכונים סקסיסטיים, הדמיות של אורגיות והתפארות פאלית".

בשלב זה של הקריירה שלו, ד"ר דרה התמקד יותר ויותר בהפקה ונעזר בכותבי צללים לצורך כתיבת הראפים שלו. בין הכותבים הבולטים נמצאים אמינם, שכתב את חלקו של ד"ר דרה בשיר "Forgot About Dre", וג'יי-זי, שחיבר את המילים לסינגל המצליח "Still D.R.E". ראפרים נוספים תרמו באופן משמעותי לכתיבת שירים רבים באלבום, ובראשם היטמן, שהיה חתום בחברת התקליטים של ד"ר דרה, אפטרמת' אנטרטיינמנט, רויס דה 5'9" והדי או סי.

## דירוגים

## רשימת רצועות

## מיקומי שיא

## נתוני מכירות

## קישורים חיצוניים

* האלבום 2001 באתר אפל מיוזיק
* האלבום 2001 באתר Last.fm
* האלבום 2001 באתר טיידל
* נוגה קליין, ד"ר דרה - כרוניקות באתר כאן - תאגיד השידור הישראלי, כאן 88 הסכתים

## הערות שוליים

קטגוריה:אלבומי המשך
קטגוריה:אלבומים באנגלית
קטגוריה:אלבומים שהופקו על ידי סקוט סטורץ'
קטגוריה:אלבומי היפ הופ
קטגוריה:אלבומי זהב באוסטרליה
קטגוריה:אלבומי פלטינה כפולה ומעלה בארצות הברית
קטגוריה:אלבומי חברת אינטרסקופ רקורדס
קטגוריה:אלבומי חברת אפטרמת' אנטרטיינמנט